Document ID: 32013R0104

KOMISJONI RAKENDUSMÄÄRUS (EL) nr 104/2013,
4. veebruar 2013,
millega muudetakse määrust (EL) nr 185/2010 seoses reisijate ja muude isikute kui reisijate läbivaatusega lõhkeaine jälgede avastamise (ETD) seadme ja käsimetallidetektori abil
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 11. märtsi 2008. aasta määrust (EÜ) nr 300/2008, mis käsitleb tsiviillennundusjulgestuse ühiseeskirju ja millega tunnistatakse kehtetuks määrus (EÜ) nr 2320/2002, (1) eriti selle artikli 4 lõiget 3,
ning arvestades järgmist:
(1)
Komisjoni 2. aprilli 2009. aasta määruses (EÜ) nr 272/2009, millega täiendatakse Euroopa Parlamendi ja nõukogu määruse (EÜ) nr 300/2008 lisas sätestatud tsiviillennundusjulgestuse ühiseid põhistandardeid, (2) on sätestatud, et määruse (EÜ) nr 300/2008 artikli 4 lõike 3 kohaselt vastu võetavate rakenduseeskirjadega võib lubada isikute (reisijate ja muude isikute kui reisijate) läbivaatuseks kasutada lõhkeaine jälgede avastamise (ETD) seadet ja käsimetallidetektorit.
(2)
Kogemus näitab, et reisijate ja muude isikute kui reisijate käsitsi läbivaatus ei ole alati kõige tõhusam viis isiku teatavate osade läbivaatamiseks, eelkõige juhul, kui need osad ei ole hõlpsalt ligipääsetavad, nagu teatavad peakatted, lahased või proteesid.
(3)
Katsetega on tõestatud, et sellistel juhtudel on tulemuslik ETD-seadme ja käsimetallidetektori koos kasutamine. Lisaks sellele võib ETD-seadme ja käsimetallidetektori kasutamine läbivaatusprotsessi lihtsustada ja läbivaadatavad isikud võivad seda tajuda käsitsi läbivaatusest vähem isiku privaatsust riivava läbivaatusviisina, mis tähendab nende jaoks sammu paremuse suunas.
(4)
Seega on kasulik ja põhjendatud lubada nimetatud meetodite kasutamist isiku nende osade läbivaatamiseks, mille käsitsi läbivaatust loetakse ebatõhusaks ja/või soovimatuks, näiteks teatavate peakatete, lahaste või proteeside puhul.
(5)
Käesolevas määruses järgitakse põhiõigusi ja peetakse silmas Euroopa Liidu põhiõiguste harta põhimõtteid, eelkõige inimväärikust, usuvabadust, diskrimineerimiskeeldu, puuetega inimeste õigusi ning õigust vabadusele ja turvalisusele. Kui määrusega piiratakse nimetatud õigusi ja põhimõtteid, on selline piirang seatud konkreetselt seoses üldist huvi pakkuvate eesmärkidega ja vajadusega kaitsta teiste isikute õigusi ja vabadusi, võttes arvesse harta artiklis 52 sätestatud tingimusi. Käesolevat määrust tuleb kohaldada kooskõlas nimetatud õiguste ja põhimõtetega.
(6)
Seepärast tuleks komisjoni määrust (EL) nr 185/2010 (3) vastavalt muuta.
(7)
Käesoleva määrusega ettenähtud meetmed on kooskõlas määruse (EÜ) nr 300/2008 artikli 19 lõike 1 kohaselt loodud tsiviillennundusjulgestuse komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 185/2010 lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. veebruar 2013

Labels: 10
8
1
0